ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουλίου 1997 που επιτρέπει στα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου σχετικά με τα φυτά χαμαικέρασου (Fragaria L.) που προορίζονται για φύτευση, πλην σπόρων προς σπορά, καταγόμενα από τη Δημοκρατία της Νοτίου Αφρικής (97/488/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), όπως τροποποιήθηκε τελευταία από την οδηγία 97/14/ΕΚ της Επιτροπής (2), και ιδίως το άρθρο 14 παράγραφος 1,

την αίτηση που υπέβαλε το Ηνωμένο Βασίλειο,

Εκτιμώντας:

ότι, βάσει των διατάξεων της οδηγίας 77/93/ΕΟΚ, τα φυτά της χαμαικέρασου (Fragaria L.), που προορίζονται για φύτευση, πλην των σπόρων προς σπορά, καταγωγής μη ευρωπαϊκών χωρών, εκτός των μεσογειακών χωρών, της Αυστραλίας, της Νέας Ζηλανδίας, του Καναδά και των ηπειρωτικών πολιτειών των Ηνωμένων Πολιτειών της Αμερικής, δεν επιτρέπεται κατ' αρχήν να εισάγονται στην Κοινότητα 7

ότι υπάρχει ενδιαφέρον για την καλλιέργεια στη Δημοκρατία της Νοτίου Αφρικής φυτών της ποικιλίας Fragaria L., που προορίζονται για φύτευση, πλην σπόρων προς σπορά, από φυτά που προμηθεύει ένα κράτος μέλος 7 ότι τα εν λόγω φυτά δύνανται να επανεξάγονται μετέπειτα στην Κοινότητα για να φυτευθούν για την παραγωγή καρπών 7

ότι, όσον αφορά τις προαναφερόμενες εισαγωγές των ανωτέρω φυτών στην Κοινότητα, βάσει των στοιχείων που παρέχονται από το σχετικό κράτος μέλος, φαίνεται ότι τα ανωτέρω φυτά χαμαικέρασου δύνανται να καλλιεργηθούν στο διοικητικό διαμέρισμα Elliot της βορειανατολικής περιφέρειας του Ακρωτηρίου της Καλής Ελπίδας, καθώς και στη Δημοκρατία της Νοτίου Αφρικής υπό τις κατάλληλες υγειονομικές συνθήκες.

ότι, βάσει των στοιχείων που έχουμε στη διάθεσή μας, υπό τις συνθήκες αυτές δεν υπάρχει κίνδυνος εξάπλωσης επιβλαβών οργανισμών, που πλήττουν φυτά της ποικιλίας Fragaria L., εφόσον τηρούνται ορισμένοι τεχνικής φύσης ειδικοί όροι 7

ότι η Επιτροπή θα λάβει τα απαραίτητα μέτρα προκειμένου να διασφαλίσει ότι η Δημοκρατία της Νοτίου Αφρικής εξακολουθεί να παρέχει όλα τα αναγκαία τεχνικά στοιχεία για την εκτίμηση της φυτοϋγειονομικής κατάστασης της παραγωγής των φυτών χαμαικεράσων της Δημοκρατίας της Νοτίου Αφρικής 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη εξουσιοδοτούνται με την παρούσα απόφαση να παρέχουν, βάσει των όρων που παρατίθενται στην παράγραφο 2, παρέκκλιση από το άρθρο 4 παράγραφος 1 της οδηγίας 77/93/ΕΟΚ, σε σχέση με τις απαιτήσεις που αναφέρονται στο παράρτημα ΙΙΙ μέρος Α σημείο 18, για φυτά χαμαικέρασου (Fragaria L.), που προορίζονται για φύτευση, πλην των σπόρων προς σπορά, καταγόμενα από τη Δημοκρατία της Νοτίου Αφρικής.

2. Πέραν των απαιτήσεων που καθορίζονται στο μέρος Α των παραρτημάτων Ι, ΙΙ και ΙV της οδηγίας 77/93/ΕΟΚ, σχετικά με τα φυτά χαμαικέρασου, πρέπει να πληρούνται οι ακόλουθοι όροι:

α) τα φυτά προορίζονται για παραγωγή καρπών στην Κοινότητα και:

i) έχουν παραχθεί αποκλειστικά από μητρικά φυτά τα οποία έχουν πιστοποιηθεί βάσει εγκεκριμένου καθεστώτος πιστοποίησης ενός κράτους μέλους και έχουν εισαχθεί από το εν λόγω κράτος μέλος 7

ii) έχουν αναπτυχθεί σε εδάφη τα οποία:

- βρίσκονται στο διοικητικό διαμέρισμα Elliot της βορειοανατολικής περιφέρειας του Ακρωτηρίου της Καλής Ελπίδας,

- βρίσκονται σε περιοχή απομονωμένη από εμπορική παραγωγή φράουλας (χαμαικέρασων),

- βρίσκονται σε απόσταση 1 χιλιομέτρου τουλάχιστον από την πλησιέστερη καλλιέργεια φυτών χαμαικέρασου, για την παραγωγή καρπών ή παραφυάδων, που δεν πληρούν τους όρους της παρούσας απόφασης,

- βρίσκονται σε απόσταση 200 μέτρων τουλάχιστον από οποιαδήποτε άλλα φυτά του γένους Fragaria τα οποία δεν πληρούν τους όρους της παρούσας απόφασης και

- πρίν από τη φύτευση και κατά την περίοδο μετά την απομάκρυνση της προηγούμενης καλλιέργειας από το εδαφος, έχουν υποστεί δοκιμασία με κατάλληλες μεθόδους ή απολυμανθεί για την εξασφάλιση της απαλλαγής από επιβλαβείς οργανισμούς του εδάφους, συμπεριλαμβανομένων των Globodera pallida (Stone) Behrens και Globodera rostochiensis (Wollenweber) Behrens 7

iii) έχουν επίσημα επιθεωρηθεί από την υπηρεσία προστασίας φυτών της Δημοκρατίας της Νοτίου Αφρικής, τρεις φορές τουλάχιστον κατά τη διάρκεια της καλλιεργητικής περιόδου και πριν την εξαγωγή, για την παρουσία τόσο των επιβλαβών οργανισμών που αναγράφονται στο μέρος Α των παραρτημάτων Ι και ΙΙ της οδηγίας 77/93/ΕΟΚ, ιδιαίτερα των:

- Aphelenchoides besseyi Christie,

- ιός που προκαλεί τη μωσαΐκωση της αραβίδας,

- Colletotrichum acutatum Simmonds,

- Globodera pallida (Stone) Behrens,

- Globodera rostochiensis (Wollenweber) Behrens,

- ιός που προκαλεί το κατσάρωμα της φράουλας,

- ιός που προκαλεί την ελαφρά χλώρωση των άκρων των φύλων της φράουλας,

- Xiphinema americanum Cobb sensu lato (πληθυσμοί εκτός Ευρώπης),

όσον και των ακόλουθων επιβλαβών οργανισμών για τους οποίους δεν είναι γνωστό αν απαντώνται στην Κοινότητα:

- Eremnus setulosus (Boheman),

- Graphognathus leucoloma (Boheman),

- Heteronychus arator (Fabricius) 7

iv) έχει διαπιστωθεί, κατά τις επιθεωρήσεις που αναφέρονται στο σημείο iii), ότι είναι απαλλαγμένα από τους επιβλαβείς οργανισμούς που αναφέρονται στο σημείο iii) 7

v) πριν από την εξαγωγή:

- έχουν τιναχθεί για να απομακρυνθεί το χώμα ή άλλα μέσα ανάπτυξης,

- καθαρισθεί (έχουν δηλαδή απομακρυνθεί τα θραύσματα του φυτού) και έχουν αφαιρεθεί τα λουλούδια και οι καρποί 7

β) φυτά που προορίζονται για την Κοινότητα συνοδεύονται από το φυτοϋγειονομικό πιστοποιητικό που έχει εκδοθεί στη Δημοκρατία της Νοτίου Αφρικής σύμφωνα με τα άρθρα 7 και 12 της οδηγίας 77/93/ΕΟΚ με βάση την εξέταση που καθορίζεται στο εν λόγω άρθρο, ιδιαίτερα όσον αφορά την απαλλαγή από τους επιβλαβείς οργανισμούς που αναφέρονται στο στοιχείο α) σημείο iii) καθώς επίσης και με τις απαιτήσεις που καθορίζονται στο στοιχείο α) σημεία i), ii), iv) και v).

Το πιστοποιητικό θα αναφέρει:

- στο σημείο «Απολύμανση και/ή απολυμαντική αγωγή» την προδιαγραφή της (των) τελευταίας(-ων) αγωγής(-ων) που διενεργήθηκε πριν από την εξαγωγή,

- στο σημείο «συμπληρωματική δήλωση», την ένδειξη «η παρούσα αποστολή πληροί τους όρους που τέθηκαν με την απόφαση 97/488/ΕΚ», καθώς και την ονομασία της ποικιλίας και το καθεστώς πιστοποίησης υπό τον οποίο πιστοποιήθηκαν τα μητρικά φυτά 7

γ) τα φυτά πρέπει να εισάγονται από σημεία εισόδου που έχουν οριστεί ειδικά για τους σκοπούς της εν λόγω παρέκκλισης από τα κράτη μέλη που κάνουν χρήση της παρέκκλισης αυτής και που έχουν καθορισθεί από το κράτος μέλος για το σκοπό της παρούσας παρέκκλισης 7

δ) πριν από την εισαγωγή στην Κοινότητα, ο εισαγωγέας κοινοποιεί κάθε εισαγωγή 10 ημερών πριν στα επίσημα όργανα του κράτους μέλους εισαγωγής και το εν λόγω κράτος μέλος διαβιβάζει τα στοιχεία της σχετικής κοινοποίησης στην Επιτροπή, προσδιορίζοντας:

- τον τύπο του υλικού,

- την ποσότητα,

- τη δηλωθείσα ημερομηνία εισαγωγής και επιβεβαίωση του σημείου εισόδου,

- τα ονόματα και τις διευθύνσεις των μονάδων που αναφέρονται στο σημείο στ) στις οποίες πρόκειται να φυτευθούν τα φυτά.

Κατά την εισαγωγή ο εισαγωγέας επιβεβαιώνει τα στοιχεία της προαναφερόμενης κοινοποίησης. Ο εισαγωγέας ενημερώνεται επίσημα, πριν από την εισαγωγή, σχετικά με τους όρους που παρατίθενται στα στοιχεία α), β), γ), δ), ε) και στ) 7

ε) οι επιθεωρήσεις συμπεριλαμβανομένων και των κατάλληλων δοκιμών που απαιτούνται σύμφωνα με το άρθρο 12 της οδηγίας 77/93/ΕΟΚ, διενεργούνται από τα υπεύθυνα επίσημα όργανα, που αναφέρονται στην ως άνω οδηγία, των κρατών μελών που κάνουν χρήση της εν λόγω παρέκκλισης και, κατά περίπτωση, σε συνεργασία με τα αντίστοιχα όργανα του κράτους μέλους στο οποίο θα φυτευθούν τα φυτά. Με την επιφύλαξη του ελέγχου που αναφέρονται στο άρθρο 19α παράγραφος 3 δεύτερη περίπτωση πρώτη δυνατότητα, η Επιτροπή καθορίζει το βαθμό ενσωμάτωσης των ελέγχων που αναφέρονται στο άρθρο 19α παράγραφος 3 δεύτερη περίπτωση δεύτερη δυνατότητα της εν λόγω οδηγίας στο πρόγραμμα επιθεώρησης, σύμφωνα με το άρθρο 19α παράγραφος 5 στοιχείο γ) της οδηγίας αυτής 7

στ) τα φυτά πρέπει να φυτεύονται μόνο σε μονάδες των οποίων το όνομα του ιδιοκτήτη και η διεύθυνσή τους έχουν κοινοποιηθεί, από εκείνον που προτίθεται να φυτεύσει τα εισαχθέντα βάσει της παρούσας απόφασης φυτά, στα εν λόγω επίσημα όργανα του κράτους μέλους στο οποίο βρίσκεται η συγκεκριμένη μονάδα 7 στις περιπτώσεις που ο τόπος φύτευσης βρίσκεται σε κράτος μέλος άλλο από το κράτος μέλος που κάνει χρήση της εν λόγω παρέκκλισης, τα εν λόγω υπεύθυνα επίσημα όργανα του κράτους μέλους που κάνει χρήση της παρέκκλισης όταν λάβουν την προαναφερθείσα κοινοποίηση ενημερώνουν εκ των προτέρων τα υπεύθυνα επίσημα όργανα του κράτους μέλους στο οποίο πρόκειται να φυτευθούν τα φυτά, διαβιβάζοντας το όνομα και τη διεύθυνση των μονάδων στις οποίες πρόκειται να φυτευθούν τα φυτά 7

ζ) κατά την καλλιεργητική περίοδο μετά την εισαγωγή, επιθεωρείται μια κατάλληλη αναλογία φυτών από τα εν λόγω υπεύθυνα επίσημα όργανα, σε κατάλληλους χρόνους, στις εγκαταστάσεις που αναφέρονται στο στοιχείο στ).

Άρθρο 2

Τα κράτη μέλη ενημερώνουν τα λοιπά κράτη μέλη και την Επιτροπή για οποιαδήποτε χρήση της παρέκκλισης που αναφέρεται στο άρθρο 1. Ενημερώνουν την Επιτροπή και τα λοιπά κράτη μέλη, πριν την 1η Νοεμβρίου 1997, σχετικά με τις ποσότητες που εισάχθηκαν σύμφωνα με την παρούσα απόφαση και παρέχουν λεπτομερή τεχνική έκθεση της επίσημης εξέτασης που αναφέρεται στο άρθρο 1 παράγραφος 2 στοιχείο ε). Επιπλέον, όλα τα κράτη μέλη στα οποία έχουν φυτευθεί φυτά αποστέλλουν στην Επιτροπή και τα λοιπά κράτη μέλη, πριν την 1η Μαρτίου μετά το έτος εισαγωγής, λεπτομερή τεχνική έκθεση της επίσημης εξέτασης που αναφέρεται στο άρθρο 1 παράγραφος 2 στοιχείο ζ).

Άρθρο 3

Η δυνάμει του άρθρου 1 δυνατότητα παρέκκλισης ισχύει για την περίοδο μεταξύ 1ης και 31ης Αυγούστου 1997. Ανακαλείται εάν διαπιστωθεί ότι οι όροι που τίθενται στο άρθρο 1 παράγραφος 2 δεν είναι επαρκείς για την πρόληψη της εισαγωγής επιβλαβών οργανισμών ή εάν διαπιστωθεί ότι δεν τηρήθηκαν.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 28 Ιουλίου 1997.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 87 της 2. 4. 1997, σ. 17.